Twee in hof wat glo renosterkoei, kalf skietDie twee verdagtes kort na hulle in hegtenis geneem is. Twee verdagtes sal na verwagting vandag in die rondgaande hof op Gravelotte in Limpopo verskyn nadat ŉ renosterkoei en haar kalf oor die naweek doodgeskiet is. Thabane Luka Manganyi en Adrian Maila het vroeër die week in die Namakgale-landdroshof buite Phalaborwa verskyn en die saak is tot vandag uitgestel. Die verdagtes is Saterdag tydens ŉ gesamentlike operasie in hegtenis geneem nadat daar glo ŉ renosterhoring en ŉ knaldemper in hul besit gevind is. Werkers op ŉ wildsplaas in die Gravelotte-omgewing het Saterdag gedempte geweerskote gehoor waarna daar op die renosterkoei en haar kalf se karkasse afgekom is. Die koei se horing is afgesny. Brig. Motlafela Mojapelo, polisiewoordvoerder, het gesê ŉ bakkie met vier insittendes is omstreeks 19:00 in die omgewing gewaar en voorgekeer. “Twee verdagtes wat agterop die bakkie was, het afgespring en in die bosse in gevlug. Die ander twee insittendes is onmiddellik in hegtenis geneem.” Daar is op die bakkie, ŉ renosterhoring en ŉ knaldemper beslag gelê. Die soektog na die ander twee verdagtes gaan voort. Enigiemand met inligting oor die voorval word versoek om kapt. Meyer te kontak by 082 319 9460 of Stop Misdaad op 08600 10111. Die karkas van die renosterkoei.